b'\n_START_ARTICLE_\nStane Pe\xc4\x8dek\n_START_SECTION_\n\xc5\xbdivljenje\n_START_PARAGRAPH_\nNjegova dru\xc5\xbeina se je leta 1939 preselila v Rakek, nato pa v Dobrepolje (1940); leta 1944 je bila razseljena in bil je nastanjen v ljubljanski siroti\xc5\xa1nici. Od tu je \xc5\xa1el nazaj v Dobrepolje (1945), nato v Mokronog (1946)._NEWLINE_Po ni\xc5\xbeji gimnaziji (Dobrepolje, Mokronog, Novo mesto, Sevnica, Mokronog) se je leta 1953 vpisal v Voja\xc5\xa1ko glasbeno \xc5\xa1olo (Reka, Subotica, Vukovar) in slu\xc5\xbeboval v voja\xc5\xa1kem orkestru v makedonski Strumici (1956-1964)._NEWLINE_Vrnil se je v Slovenijo in se zaposlil kot sekretar na Ob\xc4\x8dinskem komiteju zveze mladine Slovenije v Trebnjem (1965/66). Zatem je pou\xc4\x8deval harmoniko, klavir in glasbeno teorijo v glasbeni \xc5\xa1oli v Novem mestu ter Trebnjem (1966/67), kasneje pa kot u\xc4\x8ditelj glasbe na mirnski O\xc5\xa0 (1968-1974). Leta 1974 je bil imenovan za tajnika Ob\xc4\x8dinske kulturne skupnosti Trebnje in v tej funkciji (strokovni delavec na podro\xc4\x8dju kulture) je deloval do upokojitve leta 1992._NEWLINE_Tudi po upokojitvi je ostal dejaven v ljubiteljski kulturi. Deloval je kot zborovodja (me\xc5\xa1ani zbori: Franc Po\xc5\xbeun Zabukovje, Lisca Sevnica, Svoboda Mirna\xc2\xa0; mo\xc5\xa1ki zbori: Emil Adami\xc4\x8d Mokronog, Marija Kmetova \xc5\xa0entlovrenc, Svoboda Mirna\xc2\xa0; \xc5\xbeenski zbor Zimzelen Mirna \xe2\x80\x93 z njim je leta 2002 dosegel srebrno plaketo na mednarodnem tekmovanju v Pragi), avtor in re\xc5\xbeiser gledali\xc5\xa1kih dogodkov za mladino in odrasle, ustanovitelj mednarodnega festivala ustnih harmonik "(ah), te orglice", ter sodelavec (scenarist) kulturnih dogodkov (Tabor slovenskih pevskih zborov, Razhodnja; zaklju\xc4\x8dna prireditev Popotovanja od Litije do \xc4\x8cate\xc5\xbea)._NEWLINE_Je Mokrono\xc5\xbean, ki idejo za pisanje \xc4\x8drpa iz moralne refleksije in nostalgi\xc4\x8dnega spomina na otro\xc5\xa1ke igrice, ki skupaj z domi\xc5\xa1ljijo \xc5\xa1e vedno bivajo v mo\xc4\x8dvirnatih obronkih in dobijo mesto v njegovih pravljicah o \xc5\xa1kratih Mokrono\xc5\xbecih.'